ઘોઘાવદર ગામથી તદ્દન નજીકમાં આવ્યો છે એક નાનકડો આશ્રમ ‘આનંદ આશ્રમ’. ગોંડલથી નીકળીએ અને ઘોઘાવદર ગામ સુધી પહોંચીએ એ પહેલાં જ ગોંડલથી માત્ર સાડા છ કિલોમિટરના અંતરે રોડના કાંઠે જ દેખાય વટેમાર્ગુઓ માટેનું પાણી પરબ… માટીની નાંદમાં ભરેલું મીઠું પાણી. અને સામે જ દેખાય આનંદ આશ્રમનું નાનકડું સંકુલ… ચારેક, પતરાંના એકઢાળિયાં જેવા છાપરાં અને એક ગ્રંથાલય ભવનનું પાકું મકાન, આઠ દસ ફૂટ ઊંચું નાનકડું હનુમાનજીનું મંદિર અને આશ્રમનો વ્રુક્ષો નીચે બાંધેલા અઢારેક જેટલાં નાના મોટાં ગાયો- વાછરડાંઓનો પરિવાર.